E-tol kan Sanral se wiele laat ophou rol | Netwerk24
E-tol kan Sanral se wiele laat ophou rol
Deur Elvira Wood 02 November 2017 07:27
Verskeie betogings is al gehou om mense wat die Gautengse e-tol-paaie gebruik aan te moedig om nie te betaal nie. Foto: Rapport
As die Suid-Afrikaanse Nasionale Padagentskap (Sanral) nie dringend plan maak om geld uit sy e-tol-projek in Gauteng te maak nie, kan dit sy volhoubaarheid bedreig.
Dit is die waarskuwing van die ouditeur-generaal (OG) in die voorwoord tot Sanral se jaarverslag tot einde Maart.
"Ek vestig die aandag op nota 45 van die finansiële state. Dit wys die eenheid se volhoubaarheid wat betref kontantvereistes vir die volgende 12 maande gaan afhang van hoe suksesvol hy meer finansiering deur middel van skuldbriewe en veilings kan verkry.
"Die direksie het die aandeelhouer gevra om die impak van swak insameling op die Gautengse snelwegverbeteringsprojek (e-tol) met die kabinet te bespreek om Sanral se volhoubaarheid te verseker," lui die voorwoord.
Sanral se status as lopende saak is volgens die OG in die gedrang.
Sanral sê die e-tol-projek het tot 'n waardevermindering van R3,75 miljard gelei. Die grootste rede hiervoor is die R3,61 miljard tolgeld wat hy nie gedurende die jaar ingesamel het nie.
In die algemeen het Sanral 'n verlies ná finansieringskoste van R4,96 miljard vir die jaar gelei.
Sy totale inkomste vir die jaar was R13,95 miljard. Bedrywighede wat tolpaaie uitsluit, het R8,7 miljard verdien.
Dit is 'n 31,8%-toename teenoor die vorige jaar.
Inkomste uit tolpaaie – wat e-tol in Gauteng uitsluit – was 7,6% hoër op R5,4 miljard.
Onreëlmatige uitgawes omdat daar nie aan verkrygingsprosedures voldoen is nie, beloop R424,9 miljoen.
Skhumbuzo Macozoma, uitvoerende hoof van Sanral, sê in sy gesamentlike voorwoord met Nazir Alli hulle stem nie met die ouditeur-generaal saam dat daar 'n risiko is dat hy nie as lopende saak kan voortgaan met bedrywighede nie.
Macozoma het Alli gedurende die boekjaar op 1 Desember as uitvoerende hoof van Sanral opgevolg. Alli het einde September 2016 by Sanral afgetree, wat beteken die eerste helfte van die boekjaar is nog aan hom toeskryfbaar.
Hulle wys ook daarop die maatskappy mag volgens wet nie onder geregtelike bestuur of in likwidasie geplaas word nie.
Plan met tolgeld
Sanral sê hy het verskeie planne om mense wat die e-tol-stelsel gebruik te oorreed om uitstaande gelde te betaal.